CELEX: 62010CN0253
Language: mt
Date: 2010-05-19 00:00:00
Title: Kawża C-253/10: Rikors ippreżentat fid- 19 ta’ Mejju 2010 — Il-Kummissjoni Ewropea vs Ir-Repubblika Slovakka

17.7.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 195/14
            
         Rikors ippreżentat fid-19 ta’ Mejju 2010 — Il-Kummissjoni Ewropea vs Ir-Repubblika Slovakka
   (Kawża C-253/10)
   2010/C 195/21
   Lingwa tal-kawża: is-Slovakk
   
      Partijiet
   
   
      Rikkorenti: Il-Kummissjoni tal-Komunitajiet Ewropej (rappreżentanti: A. Tokár u A. Marghelis, aġenti)
   
      Konvenuta: Ir-Repubblika Slovakka
   
      Talbiet tar-rikorrenti:
   
   
               —
            
            
               tikkonstata li r-Repubblika Slovakka naqset milli twettaq l-obbligi tagħha taħt l-Artikolu 5(1) tad-Direttiva tal-Kunsill 1999/31/KE, tas-26 ta’ April 1999, dwar ir-rimi ta’ skart f’terraferma sa fejn hija ma addotatx strateġija nazzjonali sabiex timplementa t-tnaqqis tar-rimi ta’ skart bijodegradabbli, skont l-Artikolu 5(1) tal-imsemmija direttiva;
            
         
               —
            
            
               tikkundanna lir-Repubblika Slovakka għall-ispejjeż.
            
         
      Motivi u argumenti prinċipali
   
   Skont l-Artikolu 5(1) tad-Direttiva tal-Kunsill 1999/31/KE, l-“Istati Membri jridu jibdew strateġija nazzjonali għall-implimentazzjoni tar-riduzzjoni ta’ skart bijodegradabbli li jmur ġo terraferma, mhux aktar tard min sentejn wara d-data stipulata fl-Artikolu 18(1) u jinnotifikaw lill-Kummissjoni b’din l-istrateġija”. L-Artikolu 18(1) jipprovdi li l-“Istati Membri għandhom iġibu fis-seħħ, regolamenti u dispożizzjonijiet neċessarji sabiex jaqblu ma’ din id-Direttiva mhux aktar tard minn sentejn minn wara d-dħul tagħha fis-seħħ”. Bl-applikazzjoni tal-Artikolu 19 tagħha, id-direttiva daħlet fis-seħħ fis-16 ta’ Lulju 1999. Għaldaqstant, kellha tikkonforma ruħha ma’ din id-direttiva sas-16 ta’ Lulju 2001 u tissodisfa l-obbligu li tfassal strateġija nazzjonali, kif meħtieġ mill-Artikolu 5(1) qabel is-16 ta’ Lulju 2003.
   Peress li l-Artikolu 54 tal-Att li jirrigwarda l-kondizzjonijiet tal-adeżjoni ma stabbilixxiex terminu ieħor għall-Istati Membri l-ġodda, ir-Repubblika Slovakka kienet marbuta, skont l-Artikolu 5(1) tad-Direttiva sabiex tfassal strateġija nazzjonali sabiex timplementa t-tnaqqis tar-rimi ta’ skart bijodegradabbli sad-data tal-adeżjoni tagħha, jiġifieri l-1 ta’ Mejju 2004. Ir-Repubblika Slovakka għada ma nnotifikatx lill-Kummissjoni b’tali strateġija sa llum.
   Huwa għalhekk li l-Kummissjoni Ewropea hija tal-fehma li r-Repubblika Slovakka ma ssodisfatx l-obbligi tagħha taħt l-Artikolu 5(1) tad-Direttiva tal-Kunsill 1999/31/KE dwar ir-rimi ta’ skart f’terraferma.